作者:馮取洽
標題:沁園春
內容:人事好乖，雲散風流，暗思去年。記竹輿伊軋，報臨村裡，筇枝顛倒，忙返溪邊。翦韭新炊，尋桃小酌，取次歡謠俱可編。難忘處，是陽春一曲，群唱尊前。新晴又放花天。況家釀堪攜不用錢。想有人如玉，已過南市，無人伴我，重醉西阡。舊約難憑，新詞堪賦，樂事賞心那得全。歸來也，命兒將此意，寫以朱弦。